РЕШЕНИЕ НА СЪВЕТА
от 16 декември 2013 година
относно подписването от името на Европейския съюз и временното прилагане на Протокола за определяне на възможностите за риболов и финансовото участие, предвидени в Споразумението за партньорство в областта на рибарството между Европейския съюз и Република Сейшели
(2014/5/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43, във връзка с член 218, параграф 5 от него,
като взе предвид предложението на Европейската комисия,
като има предвид, че:
(1)
На 5 октомври 2006 г. Съветът одобри Споразумението за партньорство в областта на рибарството между Европейската общност и Република Сейшели (1) („Споразумението“), като прие Регламент (ЕО) № 1562/2006 (2).
(2)
Възможностите за риболов и финансовото участие, предвидени в Споразумението бяха определени в протокол (3). Срокът на действие на най-последния протокол изтича на 17 януари 2014 г.
(3)
Съветът упълномощи Комисията да договори със Сейшелските острови от името на Съюза нов протокол за определяне на възможностите за риболов и финансовото участие, предвидени в Споразумението („нов протокол“).
(4)
В резултат на тези преговори беше парафиран нов протокол на 10 май 2013 г.
(5)
За да се осигури непрекъснатост на риболовните дейности от страна на корабите на Съюза, новият протокол следва да се прилага временно от 18 януари 2014 г. до приключване на процедурите за сключването му.
(6)
Новият протокол следва да бъде подписан,
ПРИЕ НАСТОЯЩОТО РЕШЕНИЕ:
Член 1
Подписването на Протокола за определяне на възможностите за риболов и финансовото участие, предвидени в Споразумението за партньорство в областта на рибарството между Европейския съюз и Република Сейшели („Протокол“), се одобрява от името на Съюза, при условие че посоченият протокол бъде сключен.
Текстът на Протокола е приложен към настоящото решение.
Член 2
С настоящото председателят на Съвета се оправомощава да определи лицето/лицата, които са оправомощени да подпишат Протокола от името на Съюза.
Член 3
Протоколът следва да се прилага временно от 18 януари 2014 г. до приключване на процедурите по сключването му.
Член 4
Настоящото решение влиза в сила на деня на приемането му.
Съставено в Брюксел на 16 декември 2013 година.